次韵蘇伯固遊蜀岡送李孝博奉使嶺表
作者：蘇軾
朝代：宋

paragraphs: 新苗未沒鶴，老葉方翳蟬。
綠渠浸麻水，白板燒松烟。
笑窺有紅頰，醉卧皆華顛。
家家機杼鳴，樹樹梨棗懸。
野無佩犢子，府有騎鶴仙。
觀風嶠南使，出相山東賢。
渡江弔很石，過嶺酌貪泉。
與君步徙倚，望彼修連娟。
願及南枝謝，早隨北雁翩。
歸來春酒熟，共看山櫻然。